text: Ontinyent projecta la instal·lació de 80 panells fotovoltaics d'autoconsum al CIM de Sant Rafel | Valencia Extra
  L'ajuntament sol·licita una subvenció a l'IVACE per comptar amb un equipament que permetria estalviar prop de 5.000 euros anuals i reduir un 52% el consum extern
  La regidora de l'àrea, Sayo Gandia, explicava que dotar aquesta instal·lació municipal d'aquest equipament "suposarà un pas més en la nostra aposta per les energies netes, una aposta que és rendible tant en l'àmbit mediambiental com econòmic, i que estem promovent també entre els particulars a través de l'Oficina Verda. Amb accions com aquestes no sols podem ajudar a reduir les emissions de gasos d'efecte hivernacle, sinó també protegir-nos de la pujada de la factura de la llum", assenyalava.
  Segons s'exposa a un informe tècnic del Departament de Medi Ambient, la instal·lació dels 80 panells fotovoltaics de 370 Watts, ocuparia una superfície de 192 m² en la coberta del CIM, distribuïts de manera que fora possible la instal·lació de més panells en el futur, al cas de voler passar a la modalitat d'autoconsum col·lectiu. Segons aquest informe, l'equipament dels panells permetria cobrir un 51,73% del consum del centre en el seu funcionament normal, que és de 71.195 kw/any, suposant un estalvi de 4.776'81 euros anuals. La inversió estimada, de 39.055'2 euros més IVA, seria rentabilitzada al període de 8 anys.